ሰንደቅ  ዓላማችን በህዝቦች  መስዋትነት ያስጠበቅነው የነጻነታችን ምልክት ነው -ፕሬዚደንት ሙላቱ ተሾመ
የአገሪቱ ሰንደቅ ዓላማ ህዝቦች በከፈሉት መስዋትነት ያስጠበቅነው  የነጻነታችን  ምልክት  ነው ሲሉ የኢፌዴሪ ፕሬዚደንት ዶክተር ሙላቱ ተሾመ  ተናገሩ ።ፕሬዚደንት ሙላቱ ተሾመ በዛሬው ዕለት በህዝበ ተወካዮች  ምክር ቤት በተከበረው  የ11ኛው  የሰንደቅ ዓላማ ቀን በዓል ላይ ተገኝተው ባደረጉት ንግግር  ሰንደቅ ዓላማው በመፈቃቀድ ላይ የመሠረትነው የዴሞክራሲያዊ አንድነታችን ቃልኪዳን ማህተብ ነው ብለዋል ።ለሰንደቅ ዓላማው ክብር  አኩሪ መስዋትነት እየከፈሉ ነጻ አገር ላስረከቡን ጀግኖች አባቶቻችንና እናቶቻችንን  አደራ  እያስታወስን የሰንደቅ ዓላማ ቀን በዓልን ማክበር ይኖርብናል ብለዋል ፕሬዚደንቱ በንግግራቸው።ፕሬዚደንት ሙላቱ እንዳሉት ሰንደቅ ዓላማው የብሔር ፣ ብሔረሰቦችና ሕዝቦች ለዘላቂ ሰላም ፣ ለእኩልነትና ለዴሞክራሲያዊ አንድነት  ምልክት  እንዲሆናቸው ዳግም ቃልኪዳን  የገቡበት  አርማ መሆኑም አያይዘው ገልጸዋል ።ባለፉት ዓመታትም መንግሥት  የአገሪቱ ሰንደቅ ዓላማ ከፍ ብሎ እንዲውለበለብና ኢትዮጵያ የምትታወቅበትን  ታሪክ ለመቀየር  ከፍተኛ  የኢኮኖሚ ለውጥ ለማምጣትም  ጥረት ሲደረግ  መቆየቱን   ፕሬዚዳንቱ  ተናግረዋል ።የአገሪቱ ክብርን  ለመመለስና ሁለንተናዊ  አገራዊ  ለውጥን ለማረጋገጥም  የዕድገትና ትራንስፎርሜሽን  ዕቅድ ተግባራዊ በማድረግ  ፈጣን  የኢኮኖሚ ዕድገትን ለማምጣት  እንቅስቃሴ  ሲደረግ  ቆይቷል ብለዋል ።ባለፉት 27 ዓመታት ኢኮኖሚ ለውጥ  ለማምጣት  ጥረት  እንደተደረገ ሁሉ  የፖለቲካዊ ምህዳሩን ለማስፋትና የዜጎች  ህዝባዊ ተጠቃሚነትን  ለማረጋገጥ  በቂ ሥራዎች  ባለመካሄዳቸው ህዘቡ የተለያዩ ጥያቄዎችን እንዲያነሳ ምክንያት መሆኑን ፕሬዚዳንቱ አስረድተዋል ። መንግሥት  በአገሪቱ  የተፈጠሩ ችግሮችን በመለየትም የዜጎች  የፖለቲካና የኢኮኖሚ ጥያቄዎችን  ለማስተናገድ  ከፍተኛ ጥረት በመደረግ ላይ መሆኑንም ፕሬዚደንቱ ጠቁመዋል ።የዘንድሮው የሰንደቅ ዓለማ ቀን “ሰንደቅ አላማችን ለዴሞክራሲያዊ አንድነታችን” በሚል መሪ ቃል ለ11ኛ ጊዜ በተለያዩ  የአገሪቱ ህዝባዊ  ተቋማት በመከበር ላይ ይገኛል  ።በመጨረሻም  የሰንደቅ ዓላማ ቀን በዓል በየዓመቱ በደማቅ ሥነ-ሥርዓት እንዲከበር ለሚያደርጉት ለህዝብ ተወካዮች ምክር ቤትና ሌሎች አጋር አካላትን ፕሬዚዳንቱ ምስጋና አቅርበዋል ።በዓሉን  የተጀመረው አገራዊ የለውጥ እንቅስቃሴ እንዲሳካ ትልቅ ጉልበት እንደሚሆን እምነታቸው መሆኑን በሥነሥርዓቱ ላይ ገልጸዋል ።        